*Līguma par sekundārās ambulatorās veselības*

*aprūpes pakalpojumu sniegšanu un apmaksu*

*7.1.32.punkts*

Par sekundārās ambulatorās veselības aprūpes pakalpojumu sniegšanas un apmaksas kārtību **Covid-19 pandēmijas laikā**

1. IZPILDĪTĀJS, organizējot un sniedzot personām sekundāros ambulatoros veselības aprūpes pakalpojumus koronavīrusa COVID-19 pandēmijas laikā līdz brīdim, kamēr valstī tiks atcelta ārkārtējā situācija, vai citam brīdim, par ko Dienests informēs atsevišķi:
   1. nodrošina Veselības ministrijas 25.03.2020. rīkojumā Nr.59 “Par veselības aprūpes pakalpojumu sniegšanas ierobežošanu ārkārtējās situācijas laikā” noteiktos pakalpojumus šī dokumenta 1.2.4.1. un 1.2.4.2. punktos noteiktajā kārtībā. Ārsts ir tiesīgs pieņemt lēmumu vai konsultāciju sniedz klātienē vai attālināti;
   2. IZPILDĪTĀJS iepriekšējā darba dienā izvērtē nākamajā darba dienā uz speciālista konsultācijām pierakstīto personu medicīnisko dokumentāciju, informāciju par ieplānotās konsultācijas mērķi un steidzamību pacienta veselības aprūpes nodrošināšanai, kuras rezultātā ārsts pieņem lēmumu, vai konsultāciju ir iespējams pārcelt vai tā ir sniedzama attālināti (telefona/video) vai klātienē:
      1. ja pacienta veselības stāvoklis pieļauj konsultācijas pārcelšanu, ārsts vai iestādes reģistratūra sazinās ar pacientu par konsultācijas atcelšanu;
      2. ja ārstam nav pietiekamas informācijas par pacientu, lai izvērtētu konsultācijas mērķi un steidzamību vai to iespējams nodrošināt attālināti, speciālists var lemt par attālinātas konsultācijas sniegšanu pacientam;
      3. ja attālinātas konsultācijas laikā speciālists pacienta veselības stāvokli novērtējis kā akūtu (nepārceļamu) un pacienta veselības stāvoklis neatļauj gaidīt, pacientam organizē pieņemšanu klātienē;
      4. akūti nepieciešamās speciālistu konsultācijas klātienē tiek sniegtas, ievērojot šādus nosacījumus:
         1. tiek noskaidrota pacienta epidemioloģiskā anamnēze, kā arī vai pacientam nav augšējo elpošanas ceļu simptomi;
         2. pacients ir informēts, ka, lai mazinātu pacientu savstarpējo kontaktu iespējas, ierašanās pie IZPILDĪTĀJA notiek norādītājā pieraksta laikā un jāievēro citi ārstniecības iestādes noteiktie epidemioloģiskās drošības aizsardzības noteikumi.
   3. šī dokumenta 1.1. punktā noteiktās speciālistu attālinātās konsultācijās pacientiem tiek nodrošinātas ar nosūtījumu, izņemot tiešās pieejamības speciālistus;
   4. IZPILDĪTĀJS nodrošina attālinātas konsultācijas ģimenes ārstiem.
2. Pie ieejas IZPILDĪTĀJA telpās publiski pieejamā vietā izvieto skaidri salasāmu, aktuālu un pilnīgu informāciju:
   1. IZPILDĪTĀJA darba režīmu koronavīrusa COVID-19 pandēmijas laikā, t.sk. norādot, ka pacientu pieņemšana notiek tikai pēc iepriekšējā pieraksta;
   2. Slimību profilakses un kontroles centra tālruņa numuru iedzīvotājiem, kur pacients var saņemt papildus informāciju, un citu aktuālo informāciju par veselības aprūpes pakalpojumu saņemšanas kārtību koronavīrusa COVID-19 pandēmijas laikā.
3. DIENESTS apmaksā IZPILDĪTĀJAM pacientiem šī dokumenta 1.1. un 1.2.2. un 1.4. punktu kārtībā nodrošinātās attālinātās konsultācijas, kuru rezultātā tiek pieņemti lēmumi par pacienta tālāko ārstēšanas taktiku.
4. IZPILDĪTĀJS nodrošina, ka pirms attālinātas konsultācijas uzsākšanas persona tiek identificēta (noskaidrots vārds, uzvārds, personas kods), izmantojot ārstam pieejamos informāciju tehnoloģiju resursus vai citus pieejamos informācijas resursus t. sk. mutisko identifikāciju, uzdodot kontroles jautājumus.
5. IZPILDĪTĀJS par šī dokumenta 1.1. un 1.2.2. punkta kārtībā veikto attālināto konsultāciju norāda manipulāciju 60447 - “Sekundārās ambulatorās veselības aprūpes speciālista sniegta pacienta attālināta konsultācija klātienes konsultācijas vietā ārkārtējās situācijas laikā t.sk., dokumentācijas aizpildīšana” veidlapā Nr.024/u **„**Ambulatorā pacienta talonā”, izņemot gadījumus, ja pakalpojumus tiek apmaksāts ar fiksētu ikmēneša maksājumu. Tarifs 11.64 EUR. Par attālinātām konsultācijām no personām netiek iekasēts pacienta līdzmaksājums.
6. Šī dokumenta 5. punktā norādītā manipulācija tiek apmaksāta no 27.03.2020. līdz brīdim, kamēr valstī tiks atcelta ārkārtējā situācija, vai citam brīdim, par ko Dienests informēs atsevišķi.
7. Par sniegtām attālinātām konsultācijām IZPILDĪTĀJS medicīniskā dokumentācijā veic ierakstu ar šādu informāciju:
   1. tālruņa numurs uz kuru sniegta telefona konsultācija vai citu informāciju par attālinātai konsultācijai izmantoto ierīci;
   2. datums un konsultācijas sākuma (pulksteņa) laiks;
   3. īss konsultācijas apraksts – risināmā problēma, pacienta sūdzības, anamnēze, slēdziens, tālāka taktika, rekomendācijas;
   4. ārsta speciālista vārds uzvārds, specialitāte, paraksts.
8. IZPILDĪTĀJS veido personu sarakstu, kurām ir atcelti sekundārie ambulatorie veselības aprūpes pakalpojumi šī dokumenta 1.1. un 1.2. punkta noteiktos gadījumos. Iepriekš minētām personām prioritāri nodrošina sekundāros ambulatoros veselības aprūpes pakalpojumus pēc ārkārtējās situācijas atcelšanas vai cita brīža, par ko Dienests informēs atsevišķi.
9. IZPILDĪTĀJSinformē DIENESTU par noteiktas specialitātes ārsta iespējām konsultēt attālināti ģimenes ārstu par pacientu tālāko ārstēšanas taktiku, norādot speciālista kontakta telefona numuru un laiku, kad tiks nodrošinātas konsultācijas, vai sniedzot informāciju par citu ārstu speciālistu telefonisko konsultāciju saņemšanas kārtību ārstniecības iestādē;
10. Šī dokumenta 9. punktā minēto informāciju IZPILDĪTĀJS rakstiski vai elektroniski iesniedz DIENESTAM. Par izmaiņām iesniegtā informācijā IZPILDĪTĀJS, ne vēlāk kā nākamās darba dienas laikā, informē DIENESTU. DIENESTS ir tiesīgs šo informāciju izplatīt ģimenes ārstiem.
11. IZPILDĪTĀJS par šī dokumenta 1.4. punktā veikto ģimenes ārsta attālināto konsultāciju, tajā skaitā par DNL pagarināšanu, norāda manipulāciju 60037 - “Ārsta-speciālista sniegta attālināta konsultācija ģimenes ārstam ārkārtējās situācijas laikā (manipulāciju norāda ārsts-speciālists)” veidlapā Nr.024/u **„**Ambulatorā pacienta talonā”. Tarifs 9.91 EUR.
12. Par šī dokumenta 11.punktā sniegtām attālinātām konsultācijām IZPILDĪTĀJS medicīniskā dokumentācijā veic ierakstu ar sekojošu informāciju:
    1. datums un konsultācijas sākuma (pulksteņa) laiks;
    2. ģimenes ārsta vārds uzvārds, kam sniegta konsultācija;
    3. īss konsultācijas apraksts – risināmā problēma, cita būtiska informācija par pacientu, speciālista sniegtās rekomendācijas par tālāko ārstēšanas taktiku;
    4. ārsta speciālista vārds uzvārds, specialitāte, paraksts.
13. Šī dokumenta 11. punktā norādītā manipulācija tiek apmaksāta no 01.04.2020. līdz brīdim, kamēr valstī tiks atcelta ārkārtējā situācija, vai citam brīdim, par ko Dienests informēs atsevišķi.